
67ο ΦΕΣΤΙΒΑΛ ΚΙΝΗΜΑΤΟΓΡΑΦΟΥ ΘΕΣΣΑΛΟΝΙΚΗΣ // 5 -15/11/2026

TIFF TALKS AGORA SERIES - Case Study: Brothers

Η ανάπτυξη και η υλοποίηση της διεθνούς συμπαραγωγής Brothers βρέθηκαν στο επίκεντρο της συζήτησης «Case Study: Brothers», που πραγματοποιήθηκε το Σάββατο 7 Νοεμβρίου, στην αίθουσα Παύλος Ζάννας, στο πλαίσιο του προγράμματος TIFF Talks – Agora Series του 67ου Φεστιβάλ Κινηματογράφου Θεσσαλονίκης. Στη συζήτηση συμμετείχαν η Φένια Κοσοβίτσα, παραγωγός της Blonde, η Αλεξάντρα Χόεσντορφ, παραγωγός της Deal Productions και η Φαίη Τσιτσιπή από τη Magenta TV.
Προλογίζοντας την εκδήλωση, η Νίκη Ξένου, συντονίστρια του προγράμματος Agora Series, καλωσόρισε τους παρευρισκόμενους και παρουσίασε τη συζήτηση ως μια μελέτη περίπτωσης επιτυχημένης συμπαραγωγής. Παράλληλα, ευχαρίστησε τους υποστηρικτές της διοργάνωσης, με ειδική αναφορά στον ΕΚΚΟΜΕΔ και το Media Desk Greece, προτού δώσει τον λόγο στον συντονιστή της συζήτησης, Γιάννη Καντέα-Παπαδόπουλο. Πριν από τη συζήτηση προβλήθηκε ένα απόσπασμα από τη σειρά Brothers, ένα θρίλερ έξι επεισοδίων, με φόντο την ενεργειακή κρίση στην Κύπρο. Στη σειρά παρακολουθούμε δύο ντετέκτιβ, έναν Ελληνοκύπριο και ένα Τουρκοκύπριο, που αναλαμβάνουν τη διερεύνηση μιας δολοφονίας, φέρνοντας σταδιακά στο φως ένα ευρύτερο δίκτυο πολιτικής διαφθοράς.
Αναφερόμενη στη γέννηση του πρότζεκτ, η Φένια Κοσοβίτσα αποκάλυψε ότι όλα ξεκίνησαν σε ένα μικρό καφέ, όπου της παρουσιάστηκε για πρώτη φορά η ιδέα. «Μου άρεσε και αρχίσαμε να την αναπτύσσουμε», ανέφερε, εξηγώντας ότι η γνωριμία της με την Αλεξάντρα Χόεσντορφ στην Berlinale, λίγο πριν από την πανδημία, αποτέλεσε την αφετηρία μιας εξαετούς συνεργασίας. Από την πλευρά της, η Αλεξάντρα Χόεσντορφ υπογράμμισε τον οργανικό χαρακτήρα της συμπαραγωγής, επισημαίνοντας ότι η διπλή σύνδεση του δημιουργού της σειράς με την Κύπρο και το Λουξεμβούργο συνέβαλε καθοριστικά στη διαμόρφωσή της. 
Απαντώντας σε ερώτηση του συντονιστή για την πλοκή, η Φένια Κοσοβίτσα εξήγησε ότι ο βασικός πυρήνας της ιστορίας παρέμεινε αναλλοίωτος: οι δύο ντετέκτιβ αναγκάζονται να συνεργαστούν για να εξιχνιάσουν τον θάνατο του γιου ενός σημαντικού γερμανού πολιτικού στη νεκρή ζώνη της Κύπρου. Κατά την ανάπτυξη του σεναρίου προστέθηκαν νέες διαστάσεις, με επίκεντρο την ευρωπαϊκή πολιτική διαφθορά και την ενεργειακή κρίση, ενώ πηγή έμπνευσης αποτέλεσε και η καταστροφική έκρηξη στη Βηρυτό το 2020.
Σχετικά με τη χρηματοδότηση, οι παραγωγοί αναφέρθηκαν στη συμβολή του Luxembourg Film Fund και του ευρωπαϊκού προγράμματος MEDIA, τονίζοντας τη σημασία της στήριξης των ευρωπαϊκών τηλεοπτικών παραγωγών. Η Φαίη Τσιτσιπή επισήμανε ότι η Magenta TV αναγνώρισε εξαρχής τη δυναμική του εγχειρήματος, τόσο λόγω της ιστορίας όσο και λόγω του διεθνούς χαρακτήρα του, με γυρίσματα σε Ελλάδα, Γερμανία και Λουξεμβούργο.
Σε ερώτηση για τη διαχρονική απήχηση των αστυνομικών θρίλερ, η Φένια Κοσοβίτσα σημείωσε ότι το είδος επιτρέπει στους θεατές να συμμετέχουν ενεργά στην επίλυση ενός μυστηρίου, προσφέροντας παράλληλα διέξοδο από την καθημερινότητα. Η Φαίη Τσιτσιπή επιβεβαίωσε τη μεγάλη εμπορική δυναμική του είδους, επισημαίνοντας ότι οι αστυνομικές σειρές και οι παραγωγές δράσης συγκαταλέγονται στις δημοφιλέστερες κατηγορίες της πλατφόρμας.
Η συζήτηση ολοκληρώθηκε με αναφορές στις δημιουργικές ισορροπίες των διεθνών παραγωγών. Η Φένια Κοσοβίτσα αναγνώρισε ότι οι χρηματοδότες και οι τηλεοπτικοί φορείς επηρεάζουν αναπόφευκτα ορισμένες δημιουργικές αποφάσεις, ενώ η Φαίη Τσιτσιπή υποστήριξε ότι ο ρόλος ενός τηλεοπτικού φορέα δεν είναι να παρεμβαίνει διαρκώς στο έργο των δημιουργών. «Αν θέλεις να αλλάξεις την αφήγηση και ολόκληρο το πρότζεκτ, τότε αυτό το πρότζεκτ δεν είναι για σένα», ανέφερε, τονίζοντας παράλληλα την πρόοδο της ελληνικής οπτικοακουστικής παραγωγής και την ανάγκη δημιουργίας περιεχομένου υψηλών προδιαγραφών σε ένα ολοένα πιο ανταγωνιστικό διεθνές περιβάλλον.

